kardosdrur/scandi-wiki huggingface dataset:
Ginneruplund

Ginneruplund er en fremtidig bydel i den sydlige del af Hadsten. Det er den første etape af det planlagte bybånd, som skal strække sig til det nordlige Hinnerup. I 2012 blev lokalplanen for området vedtaget - den hidtil største i Favrskov Kommunes historie - og de første 61 byggegrunde forventes sat til salg i august 2017. Når området er fuldt udbygget forventes omkring 1.500 indbyggere i bydelen. Visionen er, at området skal betjenes af Aarhus Letbane, såfremt denne føres til Hadsten.

Bydelen forventes at nå et samlet areal på knap 70 ha., og den afgrænses mod vest af Skanderborgvej (511), mod nord af Gammel Sellingvej, mod øst af skovområder på kanten af Lilleådalen samt mod syd af agerjord.

Baggrund 
Siden jernbanen kom til Vinterslev Mark i 1862, og Hadsten by voksede op omkring det, har byen været delt i to dele. I 1960 kom den landevejsbroen over bymidten, som igen delte byen i to dele mere. Derfor har man i mange år snakket om Hadstens fire kvadrater, hvor kun tre af dem var bebygget. Det blev der taget hånd om i Hadsten Kommunes Kommuneplan 2003-2015, hvor byrådet satte sig endegyldigt for at udstykke den fjerde kvadrat. 

Projektet blev sat på standby, da strukturreformen kom frem i 2004 – hvilket pr. 1 januar 2007 førte til at Hadsten, Hinnerup, Hammel, Hvorslev og to sogne fra Langå kommuner blev lagt sammen til Favrskov Kommune.

Projektstatus 
I 2007 udgav Favrskov Kommune en kommuneplanstrategi, som igen satte fokuser på udbygning af den fjerde kvadrat. Denne gang var forslaget dog at det skulle indgå i en såkaldt grønt bybånd, som skulle forbinde Hadsten og Hinnerup. 

I 2008 erhvervede kommunen ejendommen Ginneruplund – der har givet navn til bydelen – samt ejendommens ca. 40 hektar.

Da Favrskov Kommunes udgav 'Kommuneplan 2009-2020' var forslaget om bybåndet blevet gennemarbejdet, og der førte til at der i der i 27. september 2011 udkom et lokalplanforslag, som efter otte ugers høring var på et borgermøde, hvorpå byrådet på møde i februar 2012 vedtog lokalplanen.

Den forberedende byggemodning er påbegyndt. I september 2012 etablerede Hadsten Varmeværk nye forsyningslinjer. I den sydlige del af bydelen projekteres et "mega center" – butikker med særligt pladskrævende varegrupper – hvor både JYSK, REMA 1000 og Jem & fix vil gøre den nuværende XL-Byg selskab. Jem & fix planlægger at åbne i foråret 2014.

Eksterne henvisninger 
 Lokalplan 328

Henvisninger 

Bydele i Hadsten
Vegemite

Vegemite er et salt pålæg, som er lavet af gærekstrakt (et biprodukt fra ølbrygning), husholdningssalt, vitaminer og grøntsagsekstrakt. Det stammer fra Australien, og det spises særligt på toast.

Se også 
Marmite

Eksterne henvisninger 

 Vegemites hjemmeside 

Pålæg
Kultur i Australien
Frederik Leegaard

Frederik Leegaard (i Frankrig kaldet de Leegardté) (død 1. februar 1733 i Rendsborg) var en dansk officer.

Han hører vistnok til en i det 17. århundrede ret udbredt familie, der havde taget navn efter en gård i
Ringkøbingegnen. Hans fader, der bar fornavnet Hans, er ikke kendt; det var ikke den samtidige rådmand i København Hans Knudsen Leegaard. Frederik Leegaard synes først at have stået ved Lütkens Regiment og i slaget ved Lund 4. december 1676 at have erobret en svensk fane. Han blev fændrik i Dronningens Livregiment 1680, løjtnant 1683, kaptajn 1686. Året efter fik han kompagni ved det nyoprettede hvervede regiment i Norge, men blev 1690 forsat til Oplandske nationale Regiment som major. Samme år drog han til Frankrig, gjorde i de påfølgende krigsår tjeneste ved marskal Luxembourgs stab og viste sig her både tapper og duelig. Fra samme tid skriver sig det fremmede sving, han gav sit navn. Under sin fraværelse blev han 1692 forfremmet til oberstløjtnant ved dragonerne i Norge, men blev 1694 forsat til Gregers Daas dragonregiment ved de danske hjælpetropper i Ungarn. 1696 blev han oberst og chef for 1. Jyske Rytterregiment, der hørte til samme korps, og med hvilket han 1698-99 gik til Sachsen, ligesom han førte det under felttoget i Hertugdømmerne 1700. Dette regiment, som på den tid var det eneste danske kyrasserregiment og nød megen anseelse, beholdt Leegaard, der 1706 forfremmedes til brigader, indtil han 1709 blev generalmajor ved hæren i Holsten. 1711 blev han generalløjtnant og spillede nu under felttogene i Nordtyskland en ret betydelig rolle. Han tog ærefuld del i kampen uden for Wismar 5. december 1711 og slaget ved Gadebusch 20. december 1712. Hans forhold ved førstnævnte lejlighed belønnedes med Dannebrogordenen. Efter Gadebusch fik han kommando over den «delabrerede» del af rytteriet (o. 20 eskadroner), med hvilken han skulle dække den danske hærs tilbagetog, medens Frantz Joachim von Dewitz med resten sendtes den russisk-sachsiske hær i møde. Siden var Leegaard præses i den Overkrigsret, som kongen nedsatte til undersøgelse af forskellige afdelingers forhold under slaget, ligesom han senere var formand for kommissionen i den indviklede og vidtløftige Rossbachske sag. 1715-16 førte Leegaard den danske del af belejringshæren foran Wismar. Efter fredslutningen 1720 trak han sig tilbage til privatlivet og døde 1. februar 1733 i Rendsborg. Få måneder senere (3. maj) fulgtes han i graven af sin hustru, Margrethe f. Arnoldt, datter af generalmajor Johan Arnoldt.

Kilder 
 H.W. Harbou, "Frederik Leegaard", i: C.F. Bricka (red.), Dansk biografisk Lexikon, København: Gyldendal 1887-1905.

Personer i Dansk Biografisk Leksikon
Generalløjtnanter fra Danmark
Danskere i 1600-tallet
Danskere i 1700-tallet
Riddere af Dannebrog (1671-1808)
Personer i Den Skånske Krig fra Danmark-Norge
Personer i Den Store Nordiske Krig fra Danmark-Norge
Kavaleriofficerer fra Danmark
Hans Frederik Leegel

Hans Frederik Leegel (født 1645, død 7. oktober 1723 i Fredericia) var en dansk officer, bror til Christian Liebmann Leegel.

Han stammede fra Sachsen-Weimar, der siges af adelig slægt. Han kom til Danmark 1678 som major ved det münsterske Regiment Bassum og fulgte med dette, da det året efter indlemmedes i 3. Sjællandske Rytterregiment. 1691 forfremmedes Leegel til oberstløjtnant. Christian V viste ham stedse særlig velvilje, og året efter kongens død fik Leegel lejlighed til at bevise, at denne var fortjent. 3. Sjællandske Regiment hørte til den del af hæren, der 1700 var ladt tilbage på Sjælland, og i beretningerne om krigstildragelserne på øen nævnes Leegels navn med berømmelse, dels for hans energiske virksomhed for bevogtning af kysterne, men navnlig for hans tapre forhold under Carl XII's landgang ved Humlebæk 4. august otte gange efter hinanden skal han have gjort indhug på landgangstropperne, til dels ud i vandet, inden han måtte vige for overmagten. 1701 forfremmedes Leegel til oberst og blev 1704 sendt til Norge, hvor han blev kommandant, først på Frederikssten, siden (1706) på Akershus. 1707 kaldtes han tilbage for at overtage kommandoen over sit gamle regiment. Dette førte han i Skåne 1709-10, men efter at han i en forpostfægtning uden for Helsingborg 27. februar var blevet såret af et sabelhug i hovedet, fik han tilladelse til at afstå regimentet til Simon Henrik von Donop. Leegel blev kort efter kommandant på Kronborg og brigader, men i december samme år trådte han ud af tjenesten. 7. oktober 1723 døde han ugift, 78½ år gammel, i Fredericia, hvor hans broder, senere generalmajor Christian Liebmann Leegel var kommandant.

Kilder 
 H.W. Harbou, "Hans Frederik Leegel", i: C.F. Bricka (red.), Dansk biografisk Lexikon, København: Gyldendal 1887-1905.

Personer i Dansk Biografisk Leksikon
Officerer fra Danmark
Danskere i 1600-tallet
Danskere i 1700-tallet
Personer i Den Store Nordiske Krig fra Danmark-Norge
Kavaleriofficerer fra Danmark
Viggo Gøtzsche

Carl Viggo Gøtzsche (også kaldet C.V. Gøtzsche, født 15. januar 1833 i Finderup Sogn, død 24. juni 1901 i Ribe) var en dansk biskop. Han var søn af Henning Christopher Gøtzsche og far til Johannes Gøtzsche. 

Gøtzsche blev student fra Slagelse 1849 og teologisk kandidat 1855. Efter i nogen tid at have været teologisk manuduktør og efter at have foretaget en udenlandsrejse blev han 1861 kateket i Fredericia og 1868 sognepræst til Sæby og Gershøj på Sjælland; i 1875 vendte han tilbage til Fredericia som sognepræst til Sankt Michaelis Kirke med annekset Erritsø, i hvilket embede han virkede indtil han 1895 blev biskop i Ribe. Han blev Ridder af Dannebrog 1888 og Dannebrogsmand 1896.

Gøtzsche må nærmest siges at have tilhørt Indre Mission, men han hørte til dem, som bestræber sig for ikke at være partimænd, og som har arbejdet for, at de forskellige folkekirkelige retninger kunne mødes i enighed. Til dette formåls fremme udgav han 1867-68 "Kirkeligt Maanedsblad". Han er forfatter af Det babyloniske Fangenskab, ti bibelske Foredrag (1883), og af Vor Herres Jesu Christi Gjenkomst, Bibellæsninger over Matth. 24. (1888); han har tillige været medudgiver af Forslag til Fornyelse af Salmebogens rituelle Del, 2. udgave (1888).

Referencer

Kilder

Eksterne henvisninger 
 

Biskopper over Ribe Stift
Riddere af Dannebrog
Redaktører fra Danmark
Faglitterære forfattere fra Danmark
Dansksprogede forfattere fra Danmark
Danskere i 1800-tallet
Viggo
Christian Liebmann Leegel

Christian Liebmann Leegel (1659 – 7. oktober 1729 i Fredericia) var en dansk officer, bror til Hans Frederik Leegel.

Han stammede fra Sachsen-Weimar, der siges af adelig slægt. Han var ritmester, og den 5. marts 1708 blev oberstløjtnant Leegel kommandant i Frederìcia og sad i denne stilling til sin død som generalmajor i 1729.

Han opførte og ejede Engelstrup Mølle, men forpagtede møllen bort, og da han senere blev kommandant i Fredericia, solgte han møllen 1. maj 1698 til Tyge Mortensøn.

Han var gift med Ingeborg Lohsen. I 1701 skænkede han og hustruen en alterkande og en oblatæske til Grevinge Kirke. Sidstnævnte bærer inskriptionen: "Anno 1701 hafver Ritmester Christian Liebmann Leegel og hans Frue Ingebore Leegels gebohrne Lohsen gifven denne eske til Grefvinge kirche Gud til ære og Kirchen til Zirat."

Kilder 
 H.W. Harbou, "Hans Frederik Leegel", i: C.F. Bricka (red.), Dansk biografisk Lexikon, København: Gyldendal 1887-1905.

Personer i Dansk Biografisk Leksikon
Generalmajorer fra Danmark
Danskere i 1600-tallet
Danskere i 1700-tallet
Kavaleriofficerer fra Danmark
Førlov

Førlov eller forlov var en afgift, der indtil den 18. februar 1861 skulle betales dels af arvinger, der ville føre en dem tilfalden arv bort fra den jurisdiktion (købstad, len eller adelsgods), hvori den var falden, dels af fæstere, der efter opsigelse forlod deres gård og førte deres ejendele med sig. 

Førlov betegner egentlig en tilladelse til at føre arv eller formue bort. Den blev indført i middelalderen og betaltes siden af fæstere, når de efter opsigelse af fæstet skiltes fra deres gårde, samt af arvinger (bønder og købstadsborgere men ikke adelen), der førte en dem tilfaldet arv bort. Afgiften kaldtes førlovspenge og angives ofte til 3 Mark. Dens betaling har måske til dels været et symbolsk udtryk for, at det retslige forhold lovligt var bragt til ophør. Det bemærkes, at flyttedes arven til Norge eller til hertugdømmerne, betaltes sjettepenge, det vil sige en sjettedel af arven.

Førlov omtales første gang i dronning Margrethe 1.s store forordning af 23. januar 1396, der blev udstedt ved Erik af Pommerns valg til konge, og hvori omtales kronens rettigheder. Det siges heri, at bønder, der er kommet bort fra kronen, skal yde landgilde (til deres hidtidige herskab) et år ud "...oc iii marc til føræloff oc fare i geen under kronen..." Bestemmelsen antyder, at førlov var velkendt allerede fra tidligere, men oprindelsen er ukendt.

Førlovspenge forekom i Danske Lov 5—2—75 som en slags arveafgift, der førtes: "uden By eller af den Husbonds Grund, som den var faldet paa", idet der af enhver, der bortførte sådan arv, til byen eller husbonden skulle svares 2 lod sølv.

Denne afgift ophævedes først ved lov den 19. februar 1861.

Noter

Litteratur 

 Hans Fussing: "Præsters førlov før 1660" (Kirkehistoriske Samlinger, 7 række, bind 1 (1962), s. 473-490)

Eksterne henvisninger 

 Ordbog over Det danske Sprog; opslag: Før-lov
 Salmonsens Konversationsleksikon, bind IX, s. 289; opslag: Førlov 
 Kr. Erslev: "Fæstebondens Førlov og dens Størrelse" (Historisk Tidsskrift, 8. række, Bind 2; 1909)
 Hans H. Fussing: "Skiftevæsnet på sjællandske lovs område og bobrud og førlov på Møn i 1600-tallet" (Historisk Tidsskrift, 11. række, Bind 3; 1950)
 Johannes C. H. R. Steenstrup: "Vornedskabet hos den danske Bonde" (Historisk Tidsskrift, Bd. 5, rk. 6; 1886) 

Jura
Afgifter
Retshistorie
H.C. Gøtzsche

Henning Christopher Gøtzsche (født 21. september 1788 i Jyderup, død 27. maj 1872 i Finderup ved Holbæk) var en dansk præst.

Han var søn af sognepræst Hans Philip Gøtzsche (1752 – 1829) og Sophie Amalie f. Plesner (1750 – 1793).

Liv og karriere 

Han blev dimitteret fra Slagelse i 1805 og tog teologisk embedseksamen i 1810. I 4 år var han der efter lærer ved Artillerikadet-instituttet, til han i 1814 blev lektor i dansk i Kiel. 1822 blev han sognepræst i Finderup i Holbæk Amt, og her virkede han til slutningen af 1868. Han blev i 1814 gift med Johanne Marie Jacobsen (1792 – 1864), datter af sognepræst Christian Frederik Jacobsen i Stigs Bjergby.

Forfatterskab 

Gøtzsche skrev i 1819 et skrift, som af Landhusholdningsselskabet blev belønnet med dets 2. guldmedalje med titlen: "And. Johansens eller den brave Bondes Liv og Levned, fortalt af ham selv" , om hvilket det træffende blev sagt, at de personer, det handlede om, var alle "Saadanne gode, kjærlige, elskelige Væsener, de gjøre alle saa megen Gavn, ere saa flittige, dydige og gudsfrygtige, saa man tror sig ved Læsningen hensat paa en anden Klode".

Et andet skrift af ham, "Forsøg til en Læsebog for Almueskolerne" fra 1822, blev gentagne gange genoptrykt og udkom i 1863 i 9. oplag.

Referencer

Kilder 

 

Præster fra Danmark
Faglitterære forfattere fra Danmark
Danskere i 1800-tallet
H.C.
Dansksprogede forfattere fra Danmark
Gipsskinne

En gipsskinne er en særlig bandage, der anvendes til at stabilisere knoglebrud. Navnet gipsskinne er ofte misvisende, idet mange skinner i dag laves af et plastmateriale eller af kulfiber; oprindeligt anvendtes skinner fremstillet af gips, og de ses stadig anvendt i dag.

Kirurgiske behandlinger
Statik
Bybi

Bybi er et socialt projekt i København, Danmark, der har til formål at skabe inkluderende fællesskaber og et rigere miljø med bier, honning, blomster og bestøvning som omdrejningspunkt. Bybi er en af Europas største byhonning producenter, og samarbejde med en række af private virksomheder, sociale projekter og institutioner. Konceptet går ud på, at "honning er noget vi laver sammen", dermed er alle, der kommer i kontakt med projektet omdannet fra at være passive forbrugere til aktive medproducenter. Det bliver man ved f.eks plante insektvenlige blomster eller ta' del i honningproduktion.

Eksterne henvisninger 

 Bybi | Bybi
 Bybierne lavede 800 kilo honning – Politiken.dk

Biavl
Bæredygtighed
Projekter
Valle de Mai

Vallée de Mai naturreservat ligger i Praslin nationalpark på øen Praslin i Seychellerne. Reservatet udgør 0,2 km² af parkens totalt 3,2 km².

Reservatet omfatter 6 endemiske palmearter, hvoraf den mest kendte er coco de mer (Lodoicea maldivica). Coco de mer-frøene er verdens største plantefrø, og palmebladene kan blive op til 6 m brede og 14 m lange.

Parken er også eneste tilholdssted for den stærkt truede papegøjeart Black parrot (Coracopsis nigra barklyi), og andre endemiske fuglearter.

Naturreservatet blev etableret i 1955, og blev en del af nationalparken da den blev etableret i 1979.

Eksterne kilder og henvisninger 

Verdensarvsområder i Afrika
Seychellerne
Naturreservater
Blaine Anderson

Blaine Devon Anderson er en fiktiv person i Fox' serie Glee. Rollen bliver spillet af Darren Criss. Blaine blev introduceret i 6. episode af den anden sæson, som den åbent homoseksuelle forsanger i Dalton Warblers, en rival showkor til New Directions. 

Blaine var oprindeligt ment som en mentor for New Directions-medlem Kurt Hummel (Chris Colfer). Kemien mellem de to, kombineret med fanstøtte til parret, fik den ledende serie co-skaber Ryan Murphy til at parre dem romantisk. Deres forhold er blevet godt modtaget af kritikerne, og de er blevet udnævnt "en af de mest elskede tv-par i det nye årtusind" af Jarett Wieselman i New York Post. I begyndelsen af den tredje sæson, startede Blaine på McKinley High og slutter sig til New Directions, samtidig med blev Criss forfremmet fra tilbagevendende gæstestjerne til en af showets vigtigste personer.

Storylines

Sæson 2 
Blaine Anderson er indført i episoden "Never Been Kissed" som den ledende solist i Dalton Academy Warblers a cappella gruppe. Han møder Kurt Hummel (Chris Colfer), et medlem af det rivaliserende kor New Directions. Da Kurt spørger, om Blaine er bøsse, indrømmer Blaine at han er. Kurt fortæller Blaine, at han bliver mobbet i skolen for at være homoseksuel, og Blaine afslører, at han også blev chikaneret på sin gamle skole, så han blev overført til Dalton Academy, der har en nul tolerance-mobningpolitik. Blaine bliver venner med Kurt, og hjælper ham med at gøre op med sin plageånd, Dave Karofsky (Max Adler). Da truslerne og volden mod Kurt når et farligt niveau, han skifter han skole til Dalton Academy.  Han bliver forelsket i Blaine, der er i første omgang er uvidende om Kurts følelser, selvom deres venskab vokser. Blaine hverver Kurt til hjælp til en serenade til hans crush Jeremiah (Alexander Nifong), assisterende manager i en lokal Gap butik. Jeremiah bliver efterfølgende fyret, og beskylder Blaine for dette. Kurt bekender sine følelser overfor Blaine, og Blaine fortæller Kurt, at han bekymrer sig for ham, men er forfærdeligt romantiker og at han ikke ønsker at risikere at skade deres venskab.

Referencer

Eksterne henvisninger 

Figurer fra Glee
Intelligent glas

Intelligent glas eller smart glas er glas der kan skifte tilstand f.eks. mellem at være matteret og gennemsigtigt når elektrisk spænding tilføres. Glasset bliver f.eks. anvendt i et smart vindue eller intelligent vindue. Når glasset er i matteret tilstand, holder det bedre på temperaturen i bygningen, hvilket kan skabe besparelser på varme og nedkøling. Glasset kan også være beskyttende overfor UV-stråling.

Typer af intelligent glas

Elektrokromt glas 
Elektrokromt glas skifter tone i forhold til elektrisk spænding. Den skifter imellem en klar gennemsigtighed og en blålig farve, der skaber dårligere gennemsigtigheden, samt lukker lys og varme/kulde ude. Toningen sker fra hjørnerne og indad og kan tage fra nogle sekunder op til flere minutter, afhængig af vinduets størrelse.

Suspended Particle Devices 
Suspended Particle Devices (forkortet SPD) er glas med et tyndt lag af aflange partikler suspenderet i en væske. Når der ikke tilføres elektrisk spænding, vil partiklerne flyde blandet rundt, hvilket gør glasset uigennemsigtigt. Hvis elektrisk spænding tilføres, vil partiklerne lægge sig på række, så lyset frit kan gå igennem.

Micro Blinds 
Micro Blinds fungerer som bittesmå persienner, heraf navnet. I glasset placeres to lag. I det ene er der en masse meget små sammenrullede metalplader. I det andet lag er der en elektrisk ledende oxid. Når der ikke tilføres elektrisk spænding, vil metallet være sammenrullet, hvilket får glasset til at se gennemsigtigt ud. Når spænding tilføres, vil spændingsforskellen forårsage, at de sammenrullede metalplader folder sig ud og dækker over glasset, hvilket vil gøre glasset uigennemsigtigt. Fordelen ved denne teknik er, at ved lavere spænding, vil metalpladerne kun foldes en smule ud, hvilket vil gøre glasset gennemsigtigt, men tonet, så glasset bl.a. beskytter mod solens stråler. Andre fordele er, at skiftningen går hurtigt (millisekunder), glasset beskytter mod UV-stråling, matteringen kan i teorien have forskellige farver og så er det billigt at producere.

Kilder/referencer

Se også 
 Vinduesfilm

Eksterne henvisninger 

 Electronic Smart Glasses  at GlassOnWeb
 Chromogenics , in: Windows and Daylighting at Lawrence Berkeley National Laboratory
 Smart glass blocks infrared when heat is on, NewScientist.com news service
 PDLC switchable windows , Liquid Crystal Institute at Kent State University
 Switchable Glass: A possible medium for Evolvable Hardware , NASA conference on Adaptive Hardware Systems, IEEE CS Press, pp 81–87, 2006.
 Switchable Glazing Windows Change the light transmittance, transparency, or shading of windows  at toolbase.org

Vinduer
Glas
Bebiane Ivalo Kreutzmann

Bebiane Ivalo Kreutzmann (født 6. april 1998) er en dansk skuespillerinde med rødder i Grønland, som bl.a. har medvirket i tv-serien Limbo, kortfilmen Daimi og Selma i TV 2's tv-serie Lærkevej. Hun har også medvirket i teaterstykket Revolver triologien på Det Kongelige Teater i 2012 samt en kortfilm Duer skal flyve frit i Himlen. I 2014 spillede hun hovedrollen Sofie i DR1's julekalender Tidsrejsen, sammen med Hannibal Harbo Rasmussen (Dixie). Bebiane er datter af Helene Kreutzmann og Kenn Harry Rasmussen. I 2015 blev hun valgt til rollen som Melanie i tv-serien Exitium, som vil blive vist i 2016. Serien følger to søstre, der vender tilbage til København i slutningen af tredje verdenskrig og må overleve i tiden efter en atomkrig.

Bebiane er født på Frederiksberg hvor hun bor med sin mor. Bebiane deler sit mellemnavn Ivalo med prinsesse Josephine. Bebiane blev i 2015 nomineret til en Zulu Award. i 2016 er Bebiane med i nogle reklamefilm om bilfirmaet Ford

Filmografi

Film

Tv-serier

Teater 
 Topmøde for de mest deprimerede(2016)

Noter

Eksterne henvisninger 
 

Skuespillere fra Danmark
Rachel Corrie

Rachel Aliene Corrie (født 10. april 1979, død 16. marts 2003) var en amerikansk menneskerettighedsaktivist og medlem af International Solidarity Movement (ISM), der blev knust til døde af en israelsk pansret bulldozer tilhørende Israel Defense Forces, mens hun forsøgte at beskytte et palæstinensisk hjem fra nedrivning i 2003. Skuespillet My Name Is Rachel Corrie er baseret på hendes liv. Hendes dagbøger og breve blev i 2008 udgivet som Let Me Stand Alone, en bog der "åbner et vindue til modningen af en ung kvinde, der forsøger at gøre verden til et bedre sted at leve". Skibet MV Rachel Corrie bærer hendes navn.

Jennifer Loewenstein har sammenlignet hende med Anne Frank.

Se også 
 Rachel Corrie Foundation for Peace and Justice

Referencer

Litteratur 
 Let Me Stand Alone, W.W. Norton & Company, 2008
 My Name is Rachel Corrie (skuespil), W.W. Norton & Company
 Corrie, Rachel. "Letter from Palestine". Voices of a People's History of the United States. Red. Howard Zinn og Anthony Arnove. New York: Seven Stories Press. pp. 609–610.

Eksterne henvisninger 

Menneskerettighedsaktivister fra USA